Tramp Tillersondan Rossiya bilan aloqalarni yaxshilashni so'radi
Rossiyaning Amerika saylovlariga aralashganiga doir da’volar AQShda tergov qilinayotganiga qaramay, Tramp Tillersonga shunday ko'rsatma berdi.
Rossiyaning Amerika saylovlariga aralashgani va Tramp saylov shtabi vakillarining rus rasmiylari bilan til biriktirganiga doir da’volar AQShda tergov qilinayotganiga qaramay, Prezident Tramp Davlat kotibi Reks Tillersondan Rossiya bilan aloqalarni yaxshilashni so’ragan. Tillersonga ko’ra, ikki mamlakat munosabatlari har qachongidan eng quyi nuqtada. "Prezident mendan siyosiy jarayonlarning bu ishimga halaqit berishiga yo’l qo’ymaslikni so’radi. Men lozim topgan muddat va sohalarda aloqalarimizni tiklashni so’radi”, - deydi davlat kotibi. Davlat departamenti matbuot kotibi Xezer Noyertning aytishicha, AQSh va Rossiya Daishga qarshi kurashda hamkorlik qilishi mumkin. “Ikki tomonlama manfaatli sohalarda hamkorlikka intilamiz, ammo raqib sohalarda biz o’z manfaatlarimiz, hamkorlarimiz qadriyatlarini himoya qilishdan qaytmaymiz”, - dedi rasmiy. Biroq tergov Tillersonga Rossiya bilan til topishishga halaqit berishi mumkin. “Siyosiy tomondan bu ish juda qiyin kechadi. Rossiya bo’yicha tergovni deb, Tramp ma’muriyatining ustida qora bulutlar hosil bo’lmoqda. Ko’p jihatdan bunga prezident va Oq uyning o’zi aybdor, chunki ba’zi ishlar yashirincha qilingan”, - deydi tahlilchi Stiven Payfer. Unga ko’ra, AQSh-Rossiya aloqalari yaxshilanishi uchun Prezident Vladimir Putin Ukrainaga doir siyosatini keskin o’zgartirishi kerak.